Prop. 91 L

(2014–2015)
Proposisjon til Stortinget (forslag til lovvedtak)

Endringer i forurensningsloven (Tilsyn med kommunens plikter etter forurensningsloven § 32 a)

Tilråding fra Klima- og miljødepartementet 10. april 2015, godkjent i statsråd samme dag. (Regjeringen Solberg)

Dokumentet på regjeringen.no

1 Proposisjonens hovedinnhold

Klima- og Miljødepartementet foreslår i denne proposisjonen endringer i lov 13. mars 1981 nr. 6 om vern mot forurensninger og om avfall (forurensningsloven) § 48 a. Endringsforslaget innebærer at forurensningsloven § 32 a blir omfattet av det statlige tilsynet etter forurensningsloven § 48 a.

2 Bakgrunnen for lovforslaget

Forurensningsloven § 48 a trådte i kraft 13. juni 2014 og hjemler statlig tilsyn med kommunene på forurensningsfeltet i tråd med kapittel 10 A i kommuneloven. § 48 a gir fylkesmannen hjemmel til å føre tilsyn med de genuine kommunepliktene gitt i eller i medhold av forurensningsloven §§ 9, 22, 23, 24, 26, 29, 30, 31, 33, 34, 35, 37, 43, 44, 46, 47, 48 og 81.

Det er etter at § 48 a trådte i kraft identifisert et behov for at forurensningsloven § 32 a eller bestemmelser gitt i medhold av denne også er omfattet av tilsynshjemmelen i § 48 a.

3 Gjeldende rett

Forurensningsmyndigheten har med hjemmel i forurensningsloven § 32 a gitt nærmere bestemmelser om etablering og drift av mottaksanlegg i land for avfall og lasterester fra skip, i forurensningsforskriften kap. 20. Etter forurensningsforskriften § 20 – 6 plikter kommunen å utarbeide felles avfallsplan for havner som hovedsakelig mottar avfall fra fritidsbåter, samt å lage en oversikt over alle havner innenfor kommunen. Kapittel 20 jf. forurensninsgloven § 32 a, gjennomfører våre EØS-rettslige forpliktelser etter direktiv 2000/59/EF om mottaksfasiliteter for avfall i havn. Direktivet omhandler mottaksanlegg for skipsavfall i havner, og skipenes plikt til å levere avfall og gi forhåndsmelding til havnene om avfallslevering.

Det er fylkesmannen som i henhold til forurensningsloven § 48 fører tilsyn med kommunens plikt etter forurensningsloven § 32 a. Forurensningsloven åpner for bruk av ulike reaksjoner ved brudd på loven, som tvangsmulkt (§ 73) og straffeansvar i form av bøter eller fengsel (§ 78), men fylkesmannen har i praksis fulgt opp kommunenes manglende gjennomføring av sine plikter gjennom anmodning om rettig. For de kommunale lovpliktene som er identifisert i § 48 a skal tilsynet etter at denne bestemmelsen trådte i kraft, gjennomføres i tråd med kommuneloven kap 10 A, der det statlige tilsynet kan gi pålegg til kommunen om å rette forhold som er i strid med loven, men ikke bruke andre reaksjone som for eksempel tvangsmulkt.

4 Departementets vurderinger

Departementet mener at det er mest hensiktsmessig at kommunens plikter etter forurensningsforskriften § 20 – 6 jf. forurensningsloven § 32 a, utelukkende skal følges opp gjennom reaksjoner etter kommuneloven. Pålegg i medhold av kommuneloven kapittel 10 A (§ 60 d) vil, i likhet med hva som er tilfellet for de øvrige kommunepliktene som er opplistet i forurensningsloven 48 a, etter departementets vurdering bidra til å sikre lovoppfyllelse av kommunens plikter på dette avfallsområdet.

Det har ikke blitt vurdert som nødvendig å sende endringsforslaget knyttet til § 48 a på offentlig høring. Forslaget innebærer ingen realitetsendring men er kun av prosessuell art. Forurensingsloven § 48 a ble heller ikke sendt på offentlig høring før denne ble vedtatt, da bestemmelsen om statlig tilsyn med kommunen ble forutsatt å være kjent gjennom Meld. St. 7 (2009–2010) Gjennomgang av særlovshjemler for statlig tilsyn med kommunene.

5 Økonomiske og administrative konsekvenser

Tilsyn med kommunens plikt etter § 32 a innebærer ikke et nytt tilsynsområde for fylkesmannen utover de som allerede eksisterer. Det følger ikke administrative eller økonomiske konsekvenser av forslaget, som er av prosessuell og ikke materiell art.

Tilråding

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i forurensningsloven (Tilsyn med kommunens plikter etter forurensningsloven § 32 a).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i forurensningsloven (Tilsyn med kommunens plikter etter forurensningsloven § 32 a) i samsvar med et vedlagt forslag.

Forslag
til lov om endringer i forurensningsloven (Tilsyn med kommunens plikter etter forurensningsloven § 32 a)

I

I lov 13. mars 1981 nr. 6 om vern mot forurensninger og om avfall gjøres følgende endringer:

Ny § 48 a skal lyde:

§ 48 a. Statlig tilsyn med kommunene

Fylkesmannen kan føre tilsyn med lovligheten av kommunens oppfyllelse av plikter pålagt i eller i medhold av §§ 9, 22, 23, 24, 26, 29, 30, 31, 32 a, 33, 34, 35, 37, 43, 44, 46, 47, 48 og 81.

Reglene i lov 25. september 1992 nr. 107 om kommuner og fylkeskommuner (kommuneloven) kapittel 10 A gjelder for tilsynsvirksomheten etter første ledd.

II

Loven trer i kraft straks.